ዶ/ር ቴዎድሮስ በናይሮቢ የሽብር ጥቃት በንፁሃን ላይ በደረሰው አደጋ የተሰማቸውን ሀዘን ገለፁ
አዲስ አበባ፤ መስከረም 143/2006  (ዋኢማ) – የኢፌዴሪ ውጭ ጉዳይ ሚኒስትር ዶክተር ቴዎድሮስ አድሃኖም በናይሮቢ አልሸባብ በፈፀመው የሽብር ጥቃት በንፁሃን ላይ በደረሰው አደጋ የተሰማቸውን ሀዘን ገለፁ፡፡ውጪ ጉዳይ ሚኒስትሩ ለኬንያ ህዝብና መንግስት ባስተላለፉት መልእክት እንዳሉት የጥቃቱን ፈፃሚዎች በቁጥጥር ለማዋልና ለህግ ለማቅረብ በሚደረገው ጥረት ኢትዮጵያ አስፈላጊውን ድጋፍ ሁሉ ታደርጋለች፡፡ኢትዮጵያ የወቅቱ የአፍሪካ ህብረት ሊቀመንበር እንደመሆኗ መጠን በፀረ ሽብር ትግሉ ሌሎች የአፍሪካ ሀገራትን በማስተባበር ግንባር ቀደም ሚና ለመጫወት ቁርጠኛ መሆናንም ተናግረዋል፡፡ዶክተር ቴዎድሮስ አልሸባብ በንፁሀን ላይ የፈፀመው ጥቃት የአሸባሪ ቡድኑን ተስፋ መቁረጥ ያረጋገጠ ነው ብለዋል፡፡የሽብር ጥቃቱ የምስራቅ አፍሪካ ሀገራት ከሽብርተኞች እኩይ ተግባር እራሳቸውን ለመከላከል በኢጋድ ግንባር ቀደም መሪነት በተቀናጀ መንገድ መስራት እንዳለባቸው የሚያሳይ እንደሆነም ገልፀዋል፡፡ውጪ ጉዳይ ሚኒስትሩ ዶክተር ቴዎድሮስ አድሃኖም የአልሸባብን የሽብር እንቅስቃሴ ሙሉ ለሙሉ ለማኮላሸት እንዲቻል የሶማሊያ መንግስትን የፀጥታና የደህንነት መዋቅሮችን ለማጠናከር አለም አቀፉ ማህበረሰብ ድጋፉን አጠናክሮ መቀጠል እንዳለበት አሳስበዋል፡፡ በተመሳሳይ የምሥራቅ አፍሪካ የልማት በይነ መንግሥታት  ኢጋድ በኬንያ ዋና ከተማ ናይሮቢ በዌስትጌት የገበያ ማዕከል የተፈጸመው የሽብር ጥቃት እንዳሳዘነው ገልጿል፡፡ኢጋድ ለኬንያ መንግሥት በላከው የሐዘን መግለጫ ባለፈው ቅዳሜ በናይሮቢው የዌስትጌት የገበያ ማዕከል በአሸባሪዎች በተፈጸመው ጥቃት ከ60 በላይ ሰዎች መሞታቸውና ከ175 በላይ ሰዎች ላይ ጉዳት መድረሱ እጅግ እንዳሳዘነው ገልጿል፡፡እንደ ኢዜአ ዘገባ  ኢጋድ ለኬንያው ፕሬዚዳንት ኡሁሩ ኬንያታ፣ ለኬንያ መንግሥትና ሕዝብ በተለይም በተፈጸመው ጥቃት ለሞቱና ጉዳት ለደረሰባቸው  ቤተሰቦች ባስተላለፈው መልዕክት ጥልቅ ሐዘን እንደተሰማው ገልጿል ሲል ኢዜአ ዘግቧል፡፡